Jokainen internetiä käyttävä muodostaa oman digitaalisen jalanjäljen. Työ- ja elinkeinotoimisto tarjoaa koulutusta siihen, kuinka työnhakija voi käyttää verkkoa ja digitaalista jalanjälkeään hyödyksi töitä hakiessa.

Jokainen meistä on varmasti joskus kokeillut kirjoittaa nimeään internetin hakukoneeseen. Haun tulokset paljastavat digitaalisen jalanjäljen, joka koostuu esimerkiksi sijaintitiedoista, sosiaalisten medioiden julkaisuista sekä omista tileistä ja profiileista. Jos käytät nettiä, jätät siihen jälkiä.

- Digitaalinen jalanjälki tarkoittaa sitä, kuinka yritys, organisaatio tai yksityinen ihminen näkyy verkossa, työ- ja elinkeinotoimiston viestintäasiantuntija Niin Asikainen-Nieves kuvailee.

Työ- ja elinkeinotoimisto antaa neuvoja siitä, kuinka työnhakija voi käyttää verkkoa ja erityisesti nettijalanjälkeä hyödyksi töitä hakiessa. Kaikki työpaikat eivät ole hakemuksella saavutettavissa.

- Nettiä voi todellakin hyödyntää monella tavalla. Esimerkiksi työpaikkoja voi katsella sosiaalisista medioista tai yritysten omilta sivuilta. Sieltä voi bongata paikkoja, joita ei välttämättä ole muualla edes haussa.

Jalanjäljet seuraavat minne menetkin

Asikainen-Nieveksen mukaan digitaalisen jalanjäljen merkitys kasvaa, koska kaikki työpaikat eivät ole avoimesti haussa. Silti useat työnantajat etsivät työntekijää verkosta.

Ensivaikutelman antaminen on siirtynyt nettiin, sillä verkkoa voi käyttää hyödyksi oman osaamisensa esittelyyn. Digitaalinen jalanjälki ei kuitenkaan vaikuta avoimen työpaikan haussa lopulliseen päätöksentekoon.

- Se on laitonta Suomessa. Digitaalinen jalanjälki ei saa vaikuttaa siihen työnhakuprosessiin tai paikan täyttämiseen liittyvään päätöksentekoon.

Työ- ja elinkeinotoimiston viestintäasiantuntijan Niin Asikainen-Nieveksen mukaan työnantajan täytyy muistaa pitäytyä vain työhakemukseen liitetyissä tiedoissa työntekijää valitessa.

- Jos joku kokee, että päätöksentekoon on vaikuttanut sellainen tieto, jota ei ollut työhakemuksessa mukana, niin asianhan voi viedä eteenpäin, Asikainen-Nieves tiivistää.

Panosta jalanjälkesi laatuun ja kokoon

Kuinka omaan nettijalanjälkeen voi vaikuttaa ja mitä asioita silmällä pitäen omia jälkiään tulisi tarkastella? Yksinkertaisin sääntö on miettiä kahdesti ennen nettiin julkaisemista. Erilaiset internetin palvelut tarjoavat myös yksityisyysasetuksia, jotka rajaavat kenelle tieto välittyy.

- Jaa ja julkaise sellaisia asioita, joita olet harkinnut, eikä vaan mitä mieleen tulee. Kaikkea ei kannata, eikä tarvitsekaan jakaa ihan kaikkien kanssa. Kannattaa miettiä millaisen kuvan itsestään antaa.

Jutun kirjoittaja Jani Koivistolainen on toimittajaharjoittelijana Yle Etelä-Karjalan toimituksessa.